07/07/2020 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución de inscrición e publicación do plan de igualdade da empresa “Exlabesa Extrusión Padrón, SL”

Logo de constituirse a comisión negociadora do plan de igualdade da empresa “EXLABESA EXTRUSIÓN PADRÓN, S. L.” aprobouse o texto do plan de igualdade e remitíuse á Xefatura Territorial da Consellería de Economía, Emprego e Industria da Coruña para a súa inscrición e publicación con data 11 de marzo de 2020. O 30 de xuño e 1 de xullo de 2020 recíbese nova documentación en contestación aos requirimentos do 27 de abril e 12 de xuño de 2020. De acordo co disposto no artigo 90 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do estatuto dos traballadores (BOE núm 255, do 24 de outubro de 2015) e no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2010), así coma na Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm 222, do 18 de novembro) modificada pola Orde do 14 de marzo (DOG núm.60 de 26 de marzo de 2013). Considerando que a Xefatura Territorial da Consellería de Economía, Emprego e Industria da Coruña é competente para resolver a inscrición do plan de igualdade da empresa “EXLABESA EXTRUSIÓN PADRÓN, S. L.” e para dispoñer a súa publicación segundo o disposto no artigo 62.2 en consonancia co artigo 35 do Decreto 135/2017, do 28 de decembro, polo que se establece a estrutura orgánica da Consellería de Economía, Emprego e Industria (DOG núm 18, de 25 de xaneiro de 2018). De acordo con todo o indicado, RESOLVO: 1. A inscrición do plan de igualdade da empresa “EXLABESA EXTRUSIÓN PADRÓN, S. L.” no rexistro de convenios e acordos colectivos de traballo da Comunidade Autónoma de Galicia.2. A remisión do Plan de Igualdade da empresa “EXLABESA EXTRUSIÓN PADRÓN, S. L.” ao Boletín Oficial da provincia da Coruña para a súa publicación. A Coruña, 02 de xullo de 2020 O xefe territorial de economía, emprego e industria Alexander Enrique Brochero Vallori PLAN DE IGUALDADE DE OPORTUNIDADES ENTRE MULLERES E HOMES NA EMPRESA EXLABESA EXTRUSION PADRON S. L. 2020-2022 1. FICHA TÉCNICA 2. CONTEXTUALIZACIÓN EXLABESA EXTRUSION PADRON, S. L. (en diante, “ EXLABESA ”) é un grupo de referencia no mercado mundial da extrusión do aluminio e PVC. Fundada en 1966, actualmente está presentes en 40 países de 3 continentes, ás que serven dende as súas 7 plantas de produción, ofrecendo a máis ampla variedade de produtos para a arquitectura e a industria. As solucións para o cerramento acristalado, os trens, a electrónica, a automoción, son o froito que permite a Exlabesa e ó seu equipo humano seguir avanzando cara os produtos cada vez máis lixeiros, máis fiables e con menor impacto na contorna. Mantéñense á cabeza do sector, reinvestindo continuamente na adquisición de novos equipos. A competitividade industrial é un obxectivo estratéxico para a empresa, polo que os bos profesionais na parte produtiva da organización son vitais. A calidade no produto obtido é básica, por ser algo imprescindible na súa actividade. O capital humano formado, cos coñecementos necesarios e as cualificacións requiridas, é moi importante, non solo para substituír as caídas produtivas por causas naturais, tamén para incrementar o departamento e dispoñer de persoas na empresa que poidan mellorar os rendementos. Por último, para Exlabesa a calidade é un principio fundamental, e fan o posible para evidenciar o seu compromiso mediante unha certificación en referenciais internacionais que acreditan a calidade coa que traballan.3. MARCO XURÍDICO A igualdade é un principio xurídico universal recoñecido en diversa normativa internacional, europea, estatal e autonómica. A Unión europea recóllea como principio fundamental a partir do Tratado de Ámsterdam do 1 de maio de 1997, considerando que a igualdade entre mulleres e homes e a eliminación das desigualdades entre ambos, é o obxectivo transversal que debe encadrarse en cada unha das súas políticas e accións e nas dos seus Estados membros. En España, a Constitución de 1978 proclama o dereito á igualdade e á non discriminación no seu artigo 14, e no artigo 9.2 consagra a obriga dos poderes públicos de promover as condicións para que a igualdade do individuo e dos grupos nos que se integra sexa real e efectiva. O pleno recoñecemento da igualdade formal ante a Lei, completouse no noso país coa aprobación da Lei Orgánica 1/2004, de 28 de decembro, de Medidas de Protección Integral contra a Violencia de Xénero, e a Lei Orgánica 3/2007, de 22 de marzo, de igualdade efectiva entre mulleres e homes, dirixida a facer efectiva a igualdade real entre mulleres e homes, removendo os obstáculos que impiden conseguila. En Galicia, o marco xurídico complétase coa aprobación da Lei 2/2007, do 28 de marzo, do traballo en igualdade das mulleres de Galicia e a súa normativa de desenvolvemento, sendo de aplicación o Decreto 33/2009, polo que se regula a promoción da igualdade nas empresas e a integración do principio de igualdade nas 4 políticas de emprego da nosa Comunidade. No marco xurídico de aplicación, a empresa EXLABESA EXTRUSION PADRON, S. L encádrase no marco de aplicación do Convenio colectivo propio (código de convenio nº 15100122012012) publicada a súa prórroga no BOP A Coruña º 248, de 31 de Decembro 2018. Por elo, para a determinación das medidas específicas que se definirán para cada unha das áreas de intervención deste Plan de Igualdade de Oportunidades, será tamén de aplicación o disposto na normativa de referencia e as súas regulamentacións de desenvolvemento, así como os seguintes artigos do convenio colectivo referido: – No artigo 19, no relativo a Prevención do Acoso Laboral. Por todo o sinalado, e en aplicación do disposto nos artigos 45 e 46 da Lei Orgánica 3/2007, EXLABESA EXTRUSION PADRON, S. L. elabora e implanta o presente Plan de Igualdade, de xeito voluntario, coa convicción de que será un instrumento de mellora na súa organización e nas condicións laborais do seu persoal. Para a súa elaboración, e a tenor do disposto no artigo 47 da Lei Orgánica 3/2007, dado que a empresa conta con representación sindical e/ou unitaria, está garantido o acceso do persoal á información dos traballos desenvoltos e a súa participación na elaboración do Plan de Igualdade de Oportunidades de EXLABESA EXTRUSION PADRON, S. L. a través da representación do persoal.4. COMPROMISO DE EXLABESA EXTRUSION PADRON, S. L. COA IGUALDADE. EXLABESA EXTRUSIÓN PADRÓN, S. L. declara o seu compromiso co establecemento e desenvolvemento de políticas que integren a igualdade de trato e de oportunidades entre mulleres e homes, sen discriminar, directa ou indirectamente por razón de sexo, así como no impulso e fomento de medidas concretas para acadar a igualdade real no seo da organización, establecendo a igualdade de oportunidades entre mulleres e homes como un principio estratéxico da política corporativa de empresa, de acordo coa definición que de dito principio establece a Lei Orgánica 3/2007, de 22 de marzo, para a igualdade efectiva entre mulleres e homes. En todos e cada un dos ámbitos nos que se desenvolva a actividade da empresa, asúmese o principio de igualdade de oportunidades, atendendo de xeito especial á discriminación indirecta, entendendo por esta: “A situación en que unha disposición, criterio ou práctica aparentemente neutras, poñan a unha persoa dun sexo en desvantaxe particular respecto das persoas do outro sexo”. Os principio enunciados, levaranse á práctica a través do fomento de medidas de igualdade ou a través da implantación dun Plan de Igualdade que supoña melloras respecto da actual situación, arbitrándose os correspondentes sistemas de seguimento, coa finalidade de avanzar na consecución da igualdade real entre mulleres e homes na empresa e por extensión, no conxunto da sociedade. Para levar a cabo este propósito e co fin de dar cumprimento ao proceso da súa negociación, seguimento e posterior avaliación do Plan de Igualdade, contarase cunha representación do persoal elixida ao efecto, segundo o regulado na Lei Orgánica 3/2007, composta por: Ioan Cosmin Moll Urgel, con DNI: XXXXXXXXX (Persoal Técnico) Bassou Yelmo Yeste, con DNI: XXXXXXXXX (Dpto. Jurídico) 5. ALCANCE DO PLAN DE IGUALDADE DE OPORTUNIDADES O presente Plan de Igualdade, será de aplicación a tódalas persoas que compoñen o persoal de EXLABESA EXTRUSION PADRON, S. L., incluíndo ao persoal de alta dirección, que desenvolven os seu traballo nos diferentes departamentos que compoñen a estrutura organizativa da empresa, e prestan os seus servizos no centro de traballo situado no POLÍGONO INDUSTRIAL F. QUINTÁ- A PICARAÑA- PADRÓN na provincia de A Coruña. Co fin de acadar os obxectivos dispostos neste Plan, determínase un período de vixencia de DOUS anos, dende a data de entrada en vigor (disposta para o 7 de marzo de 2020), tempo que as partes entenden suficiente para acadar o conxunto de medidas que se concretan no mesmo. Ao final do prazo sinalado, realizarase un informe final do estado e execución das medidas dispostas no presente Plan, no caso de que as medidas non se executaran, prevese que o presente Plan de Igualdade se manteña vixente ata que non se renove ou acorde outro.6. DIAGNÓSTICO En aplicación do establecido no artigo 46 da Lei Orgánica 3/2007, de 22 de marzo, para a igualdade efectiva de mulleres e homes, así como o disposto nas guías e materiais de referencia a nivel estatal e autonómico, analizáronse e diagnosticaron desde a perspectiva de xénero, as seguintes áreas de intervención: – Cultura e Organización da empresa – Selección – Formación – Promoción – Política salarial – Ordenación do tempo de traballo – Comunicación, linguaxe e publicidade – Axudas, bonificacións e política social – Representatividade – Acoso laboral, sexual e por razón de sexo – Riscos laborais e saúde laboral – Mulleres en risco de exclusión social (Atención á violencia de xénero). Durante os traballos de análises das áreas sinaladas, así como para a determinación das medidas de actuación contempladas no presente Plan de igualdade, empregáronse os seguintes documentos e datos da empresa: – Datos sobre a composición do persoal desagregada por sexos, por idades, tipo de contratación, nivel de estudios e responsabilidades familiares. – Análise da estabilidade laboral: distribución do persoal por antigüidade e movementos do persoal no último ano (incorporacións e baixas) – Distribución do persoal por categorías profesionais. – Distribución do persoal por bandas salariais sen/con bonificacións extrasalariais. – Permisos retribuídos e excedencias. – Promocións e criterios definidos. – Formación (número de accións formativas e tipoloxía das mesmas) – Datos relativos á representación sindical. – Seguridade e Saúde Laboral: Baixas por accidente de traballo e plan de PRL. – Convenio colectivo de aplicación. – Web corporativa: www.exlabesa.com – Sistema de selección: Procedemento e análise das convocatorias/ofertas de traballo. – Organigrama. – Comunicacións internas e externas da empresa.7. ÁREAS DE INTERVENCIÓN En base aos datos analizados en cada unha das áreas, a consultora externa encargada do informe estableceu unha serie de conclusións e áreas de mellora e/ou necesidades prioritarias de intervención. Por acordo das partes implicadas no proceso de negociación, e en funcións dos recursos materiais e humanos dispoñibles na empresa para a elaboración e desenvolvemento do seu Plan de Igualdade, establece as seguintes áreas de intervención e medidas concretas para os seguintes dous anos. Para cada medida, indicase o prazo estimado de execución, persoa responsable do seu desenvolvemento e indicadores de seguimento. A. CULTURA E ORGANIZACIÓN DA EMPRESA B. SELECCIÓN C. FORMACIÓN D. PROMOCIÓN E. POLÍTICA SALARIAL F. ORDENACIÓN TEMPO DE TRABALLO G. COMUNICACIÓN, LINGUAXE E PUBLICIDADE H. AXUDAS, BONIFICACIÓNS E POLÍTICA SOCIAL I. REPRESENTATIVIDADE J. ACOSO LABORAL, SEXUAL E POR RAZÓN DE SEXO M. RISCOS LABORAIS E SAÚDE LABORAL N. ATENCIÓN ÁS VÍTIMAS DE VIOLENCIA DE XÉNERO.8. SEGUIMENTO E AVALIACIÓN Para o seguimento e avaliación do disposto neste Plan de Igualdade, establecerase (por acordo entre as partes) no primeiro trimestre do ano 2020, unha Comisión de Seguimento e avaliación, composta pola representación da empresa e a representación do persoal escollida ao efecto, que terá a responsabilidade de poñer en marcha o Plan de Igualdade e acreditar anualmente o grado de execución das medidas dispostas en cada área de intervención. Terá ademais, a competencia para modificar e/ou adaptar o contido do mesmo, respecto das circunstancias que se poidan presentar durante o seu período de vixencia, ao ser o Plan de Igualdade un documento dinámico e flexible, segundo establece a propia Lei Orgánica 3/2007. A Picaraña, a 6 de marzo de 2020.